**Informácia o novele zákona o dani z príjmov**

S účinnosťou od 01.01.2016 platí novela zákona č. 595/2003 Z. z. o dani z príjmov v znení neskorších predpisov (ďalej len “Zákon”), ktorá upravuje zdaňovanie príjmov z autorských odmien od organizácií kolektívnej správy práv, teda aj od SOZA, nasledovne :

**Zdaňovanie autorských odmien**

Do 31.12.2015 SOZA odmeny autorom nezdaňovala, ale autori si ich všetky sami vysporiadali v daňovom priznaní.

Stav po 01.01.2016:

1.) S účinnosťou od 01.01.2016 je SOZA povinná všetky autorské odmeny, ktoré vypláca svojim autorom a vydavateľom - fyzickým osobám zo zdrojov v tuzemsku, zdaňovať zrážkovou daňou so sadzbou 19 % (§ 43 ods. 3, písmeno h).

Uvedená zrážková daň sa netýka autorských odmien vyplácaných dedičom.

2.) Novela Zákona zároveň umožňuje autorom a vydavateľom – fyzickým osobám, ktorým plynú autorské odmeny prostredníctvom SOZA (výlučne zo zdrojov v tuzemsku) rozhodnúť sa, či zrážku dane z príjmu z autorských odmien vykoná SOZA, alebo si autor sám odvedie daň z tohto príjmu v daňovom priznaní (§ 43 ods.14).

Ak sa autor rozhodne pre druhú možnosť, je tento postup potrebné vopred písomne dohodnúť medzi autorom a SOZA, čiže daňovníkom a platiteľom dane.

Tlačivo dohody je prístupné na stránke SOZA [www.soza.sk](http://www.soza.sk) v sekcii „autori/ďalšie/chcem nahlásiť údaje pre príjem honorárov“ a taktiež na požiadanie e-mailom, poštou, alebo priamo v sídle SOZA na Rastislavovovej ulici č. 3 v Bratislave na Ekonomickom odbore. Tlačivo je potrebné vyplniť a podpísať 2 krát, následne doručiť do SOZA. Po podpísaní Vám zašleme jeden exemplár späť.